KOMISIJOS SPRENDIMAS
2006 m. gruodžio 6 d.
dėl 2006 m. Bendrijos finansinės paramos, skirtos Belgijos ir Vokietijos išlaidoms kovojant su augalams ar augalinės kilmės produktams kenksmingais organizmais padengti
(pranešta dokumentu Nr. C(2006) 5894)
(Tik tekstai prancūzų, olandų ir vokiečių kalbomis yra autentiški)
(2006/885/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 23 straipsnį,
kadangi:
(1)
Pagal Direktyvą 2000/29/EB valstybei narei gali būti suteikta Bendrijos finansinė parama, skirta padengti išlaidas, tiesiogiai susijusias su būtinomis priemonėmis, kurios buvo taikomos arba kurias planuojama taikyti kovai su kenksmingais organizmais, įvežtais iš trečiųjų šalių arba iš kitų Bendrijos teritorijų, siekiant juos išnaikinti, o jei tai neįmanoma - neleisti jiems plisti.
(2)
Belgija ir Vokietija sudarė po veiksmų programą, skirtą išnaikinti į jų teritorijas patekusius augalams kenksmingus organizmus. Šiose programose nurodomi siektini tikslai, taikytos priemonės, jų trukmė ir patirtos išlaidos. Belgija ir Vokietija kreipėsi dėl Bendrijos finansinės paramos šioms programoms skyrimo per Direktyvoje 2000/29/EB nustatytą laikotarpį ir pagal 2002 m. birželio 14 d. Komisijos reglamentą (EB) Nr. 1040/2002, nustatantį išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo ir panaikinantį Reglamentą (EB) Nr. 2051/97 (2).
(3)
Belgijos ir Vokietijos pateikta techninė informacija suteikė Komisijai galimybę kruopščiai ir išsamiai išanalizuoti situaciją ir padaryti išvadą, kad Bendrijos finansinės paramos teikimo sąlygos, išdėstytos visų pirma Direktyvos 2000/29/EB 23 straipsnyje, yra įvykdytos. Todėl tikslinga skirti Bendrijos finansinę paramą šių programų išlaidoms padengti.
(4)
Iš Bendrijos finansinės paramos galima padengti iki 50 % reikalavimus atitinkančių išlaidų. Tačiau pagal direktyvos 23 straipsnio 5 dalies 3 pastraipą Belgijos pateiktai programai skiriamos Bendrijos finansinės paramos dydį reikėtų sumažinti, nes šiai programai, apie kurią pranešė ši valstybė narė, jau buvo skirtas Bendrijos finansavimas pagal Komisijos sprendimus 2004/772/EB (3), ir 2005/789/EB (4).
(5)
Vadovaudamasi Direktyvos 2000/29/EB 24 straipsniu Komisija nustato, ar atitinkami kenksmingi organizmai buvo įvežti dėl netinkamų tyrimų arba patikrinimų, ir priima reikiamas priemones, atsižvelgdama į savo tyrimų rezultatus.
(6)
Remiantis 2005 m. birželio 21 d. Tarybos reglamento (EB) Nr. 1290/2005 (5) dėl bendrosios žemės ūkio politikos finansavimo 3 straipsnio 2 dalies a punktu, augalų sveikatos priemonės turi būti finansuojamos iš Europos žemės ūkio garantijų fondo. Dėl šių priemonių finansinės kontrolės taikomi pirmiau minėto reglamento 9, 36 ir 37 straipsniai.
(7)
Šiame sprendime nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patvirtinamas 2006 m. Bendrijos finansinės paramos skyrimas siekiant padengti Belgijos ir Vokietijos išlaidas, susijusias su Direktyvos 2000/29/EB 23 straipsnio 2 dalyje nurodytomis būtinomis priemonėmis, kurios buvo taikomos kovojant su atitinkamais organizmais, naudojant šio sprendimo priede išvardytas likvidavimo programas.
2 straipsnis
1. 1 straipsnyje minimos finansinės paramos bendra suma yra 101 423 EUR.
2. Kiekvienai programai skiriamos Bendrijos finansinės paramos didžiausios sumos yra tokios, kokios nurodytos šio sprendimo priede.
3 straipsnis
Priede nurodyta Bendrijos finansinė parama išmokama įvykdžius šias sąlygas:
a)
pateikti įrodymai, kad buvo taikomos Reglamente (EB) Nr. 1040/2002 išdėstytas nuostatas atitinkančios priemonės;
b)
atitinkama valstybė narė pateikė Komisijai išmokos prašymą pagal Reglamento (EB) Nr. 1040/2002 5 straipsnio nuostatas.
Finansinės paramos mokėjimas neprieštarauja Komisijos atliktiems tyrimams pagal Direktyvos 2000/29/EB 24 straipsnį.
4 straipsnis
Šis sprendimas skirtas Belgijos Karalystei ir Vokietijos Federacinei Respublikai.
Priimta Briuselyje, 2006 m. gruodžio 6 d.